Kardinal Vinko Puljić danas na sastancima s američkim dužnosnicima u Washingtonu
"Moramo Americi jasno reći: ne možete ignorirati nestanak katolika u BiH"
Cilj Katoličke crkve u Bosni i Hercegovini je da sačuva etničke i vjerske različitosti, a da se istodobno uspostavi zajedništvo, izjavio je u Washingtonu kardinal Vinko Puljić, nadbiskup vrhbosanski. U predavanju koje je održao u Američkom institutu za mir – neovisnoj organizaciji koju je osnovao američki Kongres kako bi promicala mirno rješenje međuetničkih sukoba – kardinal Puljić je upoznao nazočne s problemima katoličke zajednice u Bosni i Hercegovini. Kako je rekao, prema popisu stanovništva iz 1991. godine u Bosni i Hercegovini je živjelo 820 tisuća katolika, a danas ih – prema crkvenim podacima – ima 460 tisuća. Kardinal se naročito potužio na situaciju u Republici Srpskoj gdje se, tvrdi on, trebalo vratiti 230 tisuća prognanih Hrvata, a danas ih – zajedno s onima koji su ostali tijekom rata – ima svega 12 tisuća. «Samo u Drvar se vratilo više Srba nego Hrvata u cijelu Republiku Srpsku», rekao je Puljić. Nakon što je parlament odbacio ustavne promjene, kojim se hrvatski biskupi usprotivili, kardinala Puljića smo upitali što i kako dalje. Kardinal je dodao da Vatikan prihvaća stavove hrvatskih biskupa. Kardinal je odgovorio i na kritike nekih da se crkva miješa u politiku. Karidnal Puljić nastavlja svoj posjet Washingtonu sastancima s američkim dužnosnicima u State Departmentu, Vijeću za nacionalnu sigurnost i Kongresu. Pitali smo ga kakva će biti njegova poruka predstavnicima američke vlasti. Jedno od pitanja na skupu u Američkom institutu za mir bio je utjecaj radikalnog islama na zbivanja u BiH. Kardinal Puljić vjeruje da će mu isto pitanje postaviti i dužnosnici Bushove administracije. Kardinal Puljić vjeruje da "američka politika mora promijeniti pristup i početi uvažavati one koji su slabiji". Kako je rekao, Sjedinjene Države su u svoja načela tako duboko ugradile ljudska prava i poštivanje svakog čovjeka, identiteta i sloboda da ne bi smjela izdati ta svoja načela pri ugrađivanju novog ustava BiH.